text: Givskud Zoo omlægger til grøn energi og sparer masser af CO2 og penge
  10 maj 2017 kl. 08.04
  Et omfattende energiprojekt i Givskud Zoo skal skabe store besparelser både på CO2-udledning og rent økonomisk på opvarmningsbudgettet.
  Gorillaerne kan godt lide varme, det samme kan løverne og en lang række andre dyr. 
  Givskud Zoo bruger rigtigt meget energi, og nu skal forbruget moderniseres og forbedres, så det bliver både mere miljøvenligt og billigere. Planen er, parken skal kunne spare op mod 140 ton CO2 årligt.
  Richard Østerballe, direktør, Givskud Zoo: "Vi er særligt glade for at vinke farvel til oliefyrene og være med til at spare miljøet for et unødvendigt CO2-udslip"
  Ny teknologi giver massive besparelser
  Lyskilder, ventilationsanlæg og oliefyr skal udskiftes og erstattes med mere miljøvenlig teknologi som varmepumper og solcelleanlæg. 
  - Vi er særligt glade for at vinke farvel til oliefyrene og være med til at spare miljøet for et unødvendigt CO2-udslip, siger Richard Østerballe til TV SYD.
  Prisen på at skifte til mere grøn energi løber op i 4,5 millioner kroner, og de penge, som dyreparken sparer på energien, går til at betale for det nye anlæg, der leveres af SustainSolutions.
  Arbejdet med at udskifte energikilder og installere et solcelleanlæg er gået i gang.
  